钦定古今图书集成/明伦汇编/宫闱典/第003卷 > 荆川稗篇 > 《后妃传后论》同前
## 钦定古今图书集成/明伦汇编/宫闱典/第003卷 > 荆川稗篇 > 《后妃传后论》同前

史臣曰：“方祗体安，俪乾仪而合德；圆舒循晷，配羲曜
以齐明。”故知阳烁阴凝，万物假其陶铸；火炎水润，六
气由其调理。取譬贤淑，作伉《文》思，灵根式固，实资于
此。宣穆阅礼，偶德潜鳞，翊天造之艰虞，嗣涂山之逸
响，宝运归其后嗣，盖有母仪之助焉。武元杨氏，预闻
朝政，明不逮远，爱溺私情，深杜卫瓘之言，不晓张泓
之诈，运其阴沴，韬映乾明，晋道中微，基于是矣。惠皇
禀质，天纵其嚚，识暗鸣蛙，智昏文蛤。南风肆狡，扇祸
稽天。初践椒宫，逞枭心于长乐；方观梓树，颁鸩羽于
离明。褒后灭周，方之盖小；妺妃倾夏，曾何足喻。中原
陷于鸣镝，其兆彰于此焉。昔者高宗谅暗，总百官于
元老；成王冲渺，托万机于上公。太后御宸，谅知非古，
而明穆、康献，仍世临朝，时属委裘，躬行负扆，各免华
阳之衅，竟蹑和熹之踪，保陵迟以克终，所幸实为多
矣。